钦定古今图书集成/历象汇编/庶征典/第028卷 > 氐宿
## 钦定古今图书集成/历象汇编/庶征典/第028卷 > 氐宿

氐四星，为天宿宫，一名天根，二名天符。木星，春夏木，
秋冬水，主皇后妃嫔。前二大星，正妃后二，左右大明，
为臣奉事，君宁；暗失，臣势动，臣出国。日月氐中，君犯
恶之。木星守之，后喜。守二十日，有王者之所行。不利，
疾则治；迟行，臣职主守，必有诸侯并王。火守，大臣相
谮。逆行而赤色，大臣亡。久守六十日，有大赦。火星入
之，有贼臣为乱，近期一年，远二年。金星守者，有兵起，
将军有封爵者。火之位，水守，有大水漂没宫馆，万物
不成；水入，贵臣忧，有狱事；客守，布帛贵。土星守，有立
太子；久守八十日已上，国有兵起。彗、孛行入氐中，后
宫有异兵动，不出一百八日，内遭水。《东平》月晕围氐，
大将军殃，人多疾病。